als_Latn dik_Latn sag_Latn
Ilir Dibra, zv.trajner dhe Vildan Tufi përgatitës atletik i bashkohen Luan Zmijanit dhe Avenir Danit në stafin teknik të kuqebluve
Gaspër MARKU
Luan Zmijani, trajner i parë, Ilir Dibra zv.tranjer, Avenir Dani trajner portierësh dhe Vildan Tufi, përgatitës atletik. Këta janë emrat që do të përbëjnë stafin teknik të Vllaznisë, të cilët së bashku me stafin mjekësor, doktor Zyhdi Çobën, fizioterapistin Ilirjan Haxhaja dhe masazhatorin Ruzhdi Mesi kanë marrë përsipër të drejtojnë Vllazninë e re. Dyshja Zmijani-Dani, të cilët u emëruan në postet e tyre të martën e kaluar pas shkarkimit të stafit italian me në krye Baldo Rainerin, tashmë kanë përkrah edhe dy kolegët e tjerë për të ndërtuar dhe udhëhequr skuadrën drejt objektivave jo vetëm të këtij sezoni, por edhe atij të ardhshëm. Vendimi për emërimin e Dibrës dhe Tufit në stafin teknik të kuqebluve është marrë gjatë mbledhjes që zhvilloi dje Bordi Mbikëqyrës i klubit shkodran. Nga sa bëhet e ditur, propozimet për këta emra janë bërë nga ana e teknikut Luan Zmijani. Për sa i përket Vildan Tufit, anëtarët e Bordit e kanë konfirmuar menjëherë kandidaturën e tij si përgatitës atletik. Më e vështirë ka qenë zgjedhja e Ilir Dibrës si zv.trajner, sepse kishte tri kandidatura për këtë pozicion. Prof. Dr. Vildan Tufi ka një karrierë të gjatë dhe shumë të suksesshme si sportist-atlet, dhe më pas në detyrën e trajnerit të atletikës. Ai ka përgatitur emra të mëdhenj të këtij sporti në Shkodër dhe jo vetëm, si Vera Bregu, Arbana Xhana, Izmir Smajli, Gledis Halluni, etj, ndërkohë që ka qenë edhe më parë pjesë e stafit teknik të Vllaznisë. Ilir Dibra vjen nga fusha e futbollit. Ai i përket brezit të trajnerit Luan Zmijani, me të cilin ka luajtur përkrah në repartin e mbrojtjes, duke shijuar trofe të rëndësishëm me fanellën kuqeblu. Pasi u largua nga futbolli i luajtur, karriera e Dibrës do të vijonte me po aq sukses edhe në detyrën e trajnerit në ekipet e Akademisë Vllaznia, Tërbunin në Kategorinë e parë dhe së fundmi në drejtim të Juban Danjës, në futboll për femra.
als_Latn cjk_Latn als_Latn